Vermeende rower wil ‘bom’ in winkel laat ontplofArgieffoto: Kent Williamson Die polisie in Wentworth in KwaZulu-Natal het dié week ŉ “bom” by ŉ plaaslike supermark onskadelik gestel nadat ŉ vermeende rower glo beoog het om dié winkel te beroof. Kapt. MP Gumede, woordvoerder van die polisie, sê die vermeende rower het glo Maandag ŉ tienjarige seuntjie, wat glo nié aan hom bekend is nie, buite die winkel gevra om ŉ bruin koevert aan die bestuurder van die winkel te oorhandig. Gumede sê die koevert het glo ammunisie en ŉ handgeskrewe nota ingehad. “Die bestuurder het die brief in ontvangs geneem. Daarin is geëis dat hy geld in ŉ sak sit en dit buite die winkel neersit om te verhoed dat ŉ bom binne die winkel ontplof. Hy is ook aangesê om nié die polisie te kontak nie. Die tienjarige het beweer dat hy die koevert pas by ŉ onbekende man gekry het om aan die bestuurder te oorhandig,” sê Gumede. Hy sê die bestuurder het die vermeende rower se opdrag geïgnoreer en die koevert na ŉ plaaslike polisiestasie geneem. Hy is deur die tienjarige vergesel. “Die polisie is ontbied en het die toneel afgesper. Die polisie se bomopruimingseenheid en ŉ polisiehond het die winkel deursoek en afgekom op ŉ swart plastieksak by die ingang van die winkel naby die kassiere. Die sogenaamde bom is onskadelik gestel.” Gumede sê niemand is in die voorval beseer nie en geen eiendom is beskadig nie. Niemand is nog in verband met die voorval in hegtenis geneem nie.